עוסק במצוה פטור ממצוה

**א.** במסכת סוכה נאמר במשנה (1) "שלוחי מצוה פטורים מן הסוכה", ואמרו בגמרא: "מנא הני מילי דתנו רבנן, בשבתך בביתך פרט לעוסק במצוה, בלכתך בדרך פרט לחתן" [יעו' ברש"י מדוע צריכים עוד לימוד לפטור חתן מדין עוסק במצוה]. וביאר רב הונא את הלימוד: "כדרך, מה דרך רשות [הולך בדרך לסחורה, רש"י] אף כל רשות, לאפוקי האי דבמצוה עסוק" [ובהמשך הסוגיא (1) סוכה כה, א - כו, א) נלמד דין עוסק במצוה פטור ממצוה מנושאי ארונו של יוסף שנפטרו מקיום מצות הפסח, ונתבארה צריכותא מדוע בעינן לב' הלימודים]. וכן מובא שם (2) סוכה כו, א) כי ה"הולכים לדבר מצוה, פטורים [ממצות סוכה] בין ביום ובין בלילה". ופירש רש"י: "אע"פ שאין הולכים אלא ביום, ומשום דטרידים ודואגים במחשבת המצוה ובתיקוניה פטורים מן המצוה". ומסופר בגמרא שם (2) על רב חסדא ורבה בר רב הונא שהתארחו בסוכות אצל הריש גלותא, ולנו על שפת הנהר [ללא סוכה], והסבירו זאת באומרם "אנן שלוחי מצוה אנן, ופטורים" [מדין "עוסק במצוה פטור ממצוה]. וכן מסופר עליהם (1) סוכה י, ב) שהתארחו בסוכתו של רב נחמן שהיתה פסולה לשיטתם [כי היה נוי הסוכה מופלג ממנה ארבע טפחים, עי"ש, אך לדעת רב נחמן סוכה שכזו כשרה] והסבירו זאת באומרם "אנן שלוחי מצוה אנן, ופטורים".

והנה כתבו התוספות (1) י, ב ד"ה שלוחי) כי רב חסדא ורבה בר רב הונא "היו מתבטלים מן המצוה [שהיו שלוחים ועסוקים כדי לקיימה] אם היו מחזרים אחר סוכה אחרת". וביתר ביאור הוכיחו התוספות (1) כה, א ד"ה שלוחי) כי עוסק במצוה פטור ממצוה רק **כשאי** **שאפשר לקיים שניהם** "דאטו אדם שיש לו ציצית בבגדו ותפילין בראשו מי מיפטר בכך משאר מצות, אלא ודאי לא מפטר אלא **בשעה שהוא עוסק בה**, וצריך לומר דהכא נמי איירי בכי האי גוונא דאי מיטרדי בקיום מצות סוכה הוו מבטלי ממצותן".

אולם הר"ן (3) הביא את דברי רש"י שפירש במשנה (1) " שלוחי מצוה פטורים מן הסוכה, **אפילו בשעת חנייתן**", והקשה עליו את קושיית התוספות הנ"ל שלכאורה "אם יכולים לקיים את שתיהן, אמאי פטורים". ונקט הר"ן כי העוסק במצוה פטור מן המצוה **אף על פי שיכול לקיים את שתיהם** "לפי שכל שהוא עוסק במלאכתו של מקום לא חייבתו תורה לטרוח ולקיים מצות אחרות אע"פ שאפשר" [יעו"ש בהוכחות שהביא הר"ן לדבריו]. ומכל מקום סיים הר"ן: "מיהו מודינא ודאי **שכל שאינו צריך לטרוח כלל**, אלא כדרכו במצוה ראשונה יכול לצאת ידי שניה, דבכהאי גוונא ודאי יצא ידי שתיהן, ומהיות טוב אל יקרא רע".

מחלוקת הראשונים האם העוסק במצוה פטור ממצוה גם **כשאפשר לקיים שניהם**, הובאה בבית יוסף (5) בנדון המובא בגמרא (2) כו, א) "כותבי תפילין ומזוזות וכל העוסקים במלאכת שמים, פטורים מק"ש ומן התפילה ומן התפילין ומכל מצוות האמורות בתורה", וכתב הבית יוסף לתלות דין זה במחלוקת הנ"ל. והרמ"א (4) פסק להלכה כדעת הר"ן, ועי' בביאור הלכה (4) ד"ה אם צריך) שכן נראה שנקט הבית יוסף לדינא, **וצ"ב מהו יסוד המחלוקת**.

**ב.** במסכת מועד קטן (4) דרשו חז"ל, כי מותר להתבטל מתלמוד תורה כדי לקיים מצוה שאינו יכול לקיימה על ידי אחרים. והביאו התוספות שם (ד"ה כאן) מדברי הירושלמי (4) כי רבי שמעון בר יוחאי הפסיק מלימודו כדי לקיים מצוות סוכה ולולב, ויש להבין מדוע העוסק **במצות תלמוד תורה** אינו נפטר מקיום מצוות אחרות, וצ"ע.

**ג.** בביאור הדברים כתב הקהילות יעקב (7) על פי מה שיש לחקור בהבנת גדר פטור העוסק במצוה מקיום מצוה, האם הוא **פטור** ומופקע לגמרי מחיוב המצוה, או שנחשב ל"**אנוס**" ואינו נחשב כפטור ממש, יעו' גם בדברי רבי אלחנן וסרמן בקובץ שיעורים (6) שדן בחקירה זו, ובדברי רבי אשר וייס בספרו מנחת אשר (8) שציין למש"כ המשנ"ב (סימן תע"ה בשער הציון ס"ק ל"ט) דאף שעוסק במצוה פטור מן המצוה, אם קיים את המצוה האחרת יצא ידי חובה, אלא שנסתפק אם מברך, דאיך יאמר וציונו בשעה שהוא פטור, ומשמע מדבריו כי פטור עוסק במצוה כפטור **אונס**.

ולפי זה ביאר הקהילות יעקב (7), שהתוספות נקטו שגדר פטור העוסק במצוה הוא כעין דין **אונס**, ולכן כשיכול לקיים שניהם חייב לעשות כן, שהרי אינו אנוס בביטול המצוה. אבל לדעת הר"ן הוא **פטור** ומופקע לגמרי מחיוב המצוה, ומשום כך פטור לגמרי אף אם אפשר לקיים שניהם [ועי"ש שביאר לפי זה את מחלוקת הדרישה והט"ז בדין העוסק בצרכי רבים שלא התפלל, האם צריך להתפלל תפילת תשלומין].

ובטעם הדבר שהעוסק **במצות תלמוד תורה** אינו נפטר מקיום מצוות אחרות מדין "עוסק במצוה", כתב הקהילות יעקב, שלכאורה ההסבר לכך הוא "שגבול מצות תלמוד תורה אינו מעיקרו אלא בזמן שיש לו פנאי, ולא בזמן שמוטל עליו חיוב קיום מצוות שאי אפשר לקיימם על ידי אחרים", ואם כן הדבר מובן לפי שיטת התוספות, שגדר פטור העוסק במצוה הוא כעין דין **אונס**, ועל כן כשיש לפניו מצוה אחרת הוא אנוס להתבטל מתורתו. אבל לשיטת הר"ן לכאורה העוסק בקיום מצות תלמוד תורה הרי **פטור** ומופקע לגמרי משאר מצוות, ומדוע יתחייב בהן. ועל כן צ"ל "דלשיטה זו, הטעם דתלמוד תורה שאני, דהוי ליה כלומד שלא על מנת לעשות" [ועי' בדברי הרב אליהו שלזינגר, רבה של גילה בירושלים, בספרו אלה הם מועדי (13) במה שהוסיף ביאור בנדון העוסק בתלמוד תורה אם פטור מן המצוות].

אמנם ראה במה שהעיר המנחת אשר (8) כי דברי הקהילות יעקב לכאורה נסתרים מהריטב"א (3) שביאר כי החידוש בכך שדין "עוסק במצוה פטור ממצוה" נלמד מפסוק ולא מסברא ["למה יניח מצוה זו מפני אחרת"] הוא "דכיון דפטור מן האחרת **הרי היא אצלו עכשיו כרשות** **ואסור** להניח מצוותו מפני דבר של רשות". ומשמע שלמד כי "עוסק במצוה" **פטור** ומופקע לגמרי מחיוב המצוה האחרת, אולם מאידך מפורש בריטב"א כדעת תוספות שכשיכול לקיים שניהם חייב לעשות כן, ולפי הבנת הקהילות יעקב הדבר נובע מגדר פטור העוסק במצוה שהוא כעין **אונס**. ולכן ביאר הגר"א וייס את מחלוקת הראשונים באופן אחר [ועי"ש במש"כ בנדון **האם העוסק במצוה שמקיים מצוה אחרת יצא ידי חובה**].

**ד.** והנה יש לדון האםעוסק **בספק** מצוה, פטור מקיום מצוה **ודאית**  • עוסק במצוה **מדרבנן,** האם פטור מקיום מצוה **מדאורייתא** • עוסק במצוה **קיומית**, האם פטור מקיום מצוה **חיובית**.

ובקובץ שיעורים (6) הביא רבי אלחנן וסרמן את דברי השאגת אריה שהעוסק **בספק** מצוה, אינו פטור מקיום מצוה **ודאית**. וכתברבי אלחנן, שהעוסק במצוה **מדרבנן,** פטור מקיום מצוה **מדאורייתא,** שהרי הטעם לכך ש"עוסק במצוה פטור ממצוה" הוא בגלל שמחוייב במצוות כנדרש מהפסוק "בשבתך בביתך" - ב"שֶבֶת דידך", ולא "שֶבֶת דמצוה". ואם כן גם העוסק במצוה **דרבנן** אין זה "שֶבֶת דידך", ופטור מלקיים מצוה **מדאורייתא**. ולפי זה "גם העוסק בספק מצוה, לא מקרי שֶבֶת דידך, ולא גרע ספק דאורייתא ממצוה דרבנן" [ועי"ש במה שדחה סברא זו].

והנה בגמרא בסוכה (1) פירש רש"י כי רב חסדא ורבה בר רב הונא עסקו במצוה להקביל פני רבו ברגל, ובעמק ברכה (6) הביא את קושיית המצפה איתן, מדוע נפטרו ממצות סוכה **דאורייתא**, והרי המצוה להקביל פני רב אינה מהתורה. ותירץ העמק ברכה, שמכיון ובעת שיבואו לפני רבם יקיימו מצוה מדאורייתא של כיבוד רבו והדרת פני זקן, הרי שעוסק במצוה **קיומית**, פטור מקיום מצוה **חיובית**, והביא ראיה לכך מדברי הגמרא בסוכה (2) כו, א) מכותבי התפילין שפטורים ממצוות בשעה שעוסקים במצוה **קיומית**, שהרי אין להם **חיוב** לעשות זאת.

אמנם לדעת הנתיבות (6) לגבאי צדקה אין דין "עוסק במצוה פטור ממצוה" שהרי **אינו מחוייב** להיות גבאי צדקה. ואכן בספר מועדים לישראל (9) רבי ישעי' שכטר, ב"ב תשס"ח) הביא את דברי האמרי בינה שהקשה על הנתיבות מדין כותבי תפילין הנ"ל, וכתב במועדים לישראל שאולי י"ל דשאני כותבי תפילין שהם עוסקים **בהכשר מצוה חיובית.**

והנה במסכת שבת (3) "אמר רב, גדולה הכנסת אורחים יותר מקבלת פני שכינה" [ולמדים זאת מאברהם אבינו שהניח השכינה ורץ לקבל האורחים], ובספר חבצלת השרון (10) הביא את קושיית הגר"ש היימן, מדוע לא נפטר אברהם אבינו ממצות הכנסת אורחים בגלל שעסק במצות קבלת פני השכינה. ותירץ הגר"ש שמצות קבלת פני השכינה אינה מצוה חיובית אלא **קיומית**, ולכן נתעסק במצות הכנסת אורחים שהיא גדולה יותר, ועי"ש בדברי החבצלת השרון בזה.

**פרטים נוספים בדין "עוסק במצוה פטור ממצוה"**

**• רופא המטפל בחולים, האם פטור מתפילה וקיום מצוות -** ממוצא הדברים יש לדון בזה ע"פ מחלוקת האחרונים הנ"ל בדין עוסק במצוה **קיומית**, האם פטור מקיום מצוה **חיובית**, שהרילכאורה דין הרופא כדין גבאי צדקה, ואין כל חיוב להיות רופא. וכן יש לדון על פי דברי המשנ"ב והביאור הלכה (4) בנדון כותבי תפילין העושים כן **להתפרנס** האם פטור מדין "עוסק במצוה", וראה דברי הפוסקים המובאים בספר נשמת אברהם (12) ד"ר אברהם אברהם).

**• האם מותר להפסיק באמצע תפילה וק"ש כדי לתת צדקה לעני -** שו"ת אבני ישפה (10) ותשובות והנהגות (10).

**• חיוב קימה בפני תלמיד חכם באמצע ק"ש -** ותשובות והנהגות (10).

**•חיוב בתפילה כאשר עוסק ברישום ילדים לבתי ספר שומרי תורה ומצוות -** הגרב"צ אבא שאול בשו"ת אור לציון (11).

**• שהות משגיח כשרות במקום שאין מנין לתפילה -** רבי לוי יצחק גרינוולד [אב"ד צעהלים] בשו"ת מגדלות מרקחים (11).

מצטער בסוכה

תנן במסכת סוכה (1) "חולים ומשמשיהם פטורים מן הסוכה". ואמרו בגמרא (שם) "מצטער, הוא פטור, משמשיו לא". ויש לתמוה, **מדוע** מצטער פטור מקיום מצות סוכה, וכי מצטער פטור מקיום שאר המצוות, **וצ"ע בגדר פטור זה**. וכן צ"ב **מי מוגדר כ"מצטער"** הפטור מחיוב סוכה, ולהלן יבוארו הדברים.

**טעם פטור מצטער ומהותו**

**א.** בתוספות (1) סוכה כו, א ד"ה הולכי) מפורש שפטור **מצטער** ממצות סוכה נלמד מהפסוק "בַּסֻּכֹּת **תֵּשְׁבוּ** שִׁבְעַת יָמִים" (ויקרא כג, מב) ודרשו חז"ל "**תשבו כעין תדורו**", ואין אדם דר במקום שמצטער. ורבנו מנוח בחיבורו על הרמב"ם (2) כתב שזהו גם טעם פטור החולים ומשמשיהם ממצות סוכה, וכפי שגם ביאר הרע"ב בפירושו למשנה (1). [ועי' במשנה ברורה (4) על דברי השו"ע סי' תרמ סע' ג, מש"כ בזה].

ומפורש בדבריהם, שזהו הטעם שרק מצטער וחולה אפילו ב"חולי כלשהו" פטורים מקיום מצות עשה של ישיבה בסוכה, למרות שלא מצאנו פטור של "מצטער" בכל שאר המצוות, כי חיוב מצות סוכה הוא "תשבו כעין תדורו", וכדברי רבי אליעזר ממיץ בספר היראים (2) "דכעין דירה בעינן, ואין דרך אדם לעמוד בדירתו בצער".

אמנם מפורש בסוגיא, שבניגוד **לחולה** שגם **משמשיו** פטורים מסוכה [מדין "עוסק במצוה פטור מן המצוה", יעו' במשנה ברורה (4) סי' תרמ ס"ק ז) בשם הלבוש], **המצטער** פטור מסוכה **ולא משמשיו**, שהרי מן הסתם המצטער יכול לישון גם בלעדי משמשיו[ובמש"כ המשנ"ב (ס"ק יג) כי מי **ששכור** לשמש את המצטער, פטור כדין שומרי גנות ופרדסים, ראה במה שהעיר במילואים לספר הסוכה (12) אות ה].

והנה בסוגיית הגמרא במסכת סוכה (1) כו, א) נאמרו שתי דוגמאות ל"מצטער" הפטור ממצות סוכה: "משום בקי" [פשפשים או זבובים קטנים] או "משום סירחא דגרגישתא" [קרקע לבנה שהיו טחים בה את הסוכה]. ופרש"י בסוגיא, שגדר דין מצטער הפטור מהסוכה הוא "**שהסוכה מצערתו**". ועוד מצינו בסוגיא בסוכה (1) כה, ב) "אָבֵל חייב בסוכה", והחידוש בהלכה זו הוא: "מהו דתימא הואיל ומצטער פטור מן הסוכה, האי נמי מצטער הוא, קמשמע לן הני מילי **צערא דממילא**, אבל הכא איהו דקא מצטער נפשיה". וגם כאן פרש"י: "צערא ממילא, **שהסוכה מצערתו**, כגון חמה או צינה או סירחה בדברים שסיכך בהן", וצ"ב בהגדרה זו של פטור מצטער "**שהסוכה מצערתו**".

**ב.** ובפשטות הכוונה לכך שכתוצאה מהסוכה נגרם לו צער **מחמת דבר צדדי**, דהיינו מחמת החמה או צינה שיש בסוכה, או סירחון דברים שמסכך בהם. ובספר היראים (2) הוסיף "**שיש לו צער בסוכה, ובצאתו ינצל** מהצער". אבל כאשר הצער נובע מחמת **עראיות הסוכה**, אינו נפטר מכך מלישב בסוכה, וכמו שכתב בשו"ת תרומת הדשן (2) כי "מי שצר לו המקום בסוכה לשינה, בענין זה שאינו יכול לישן בפישוט גופו ורגליו", אינו נפטר משינה בסוכה מפני שמצטער, והוכיח זאת מכך "ששיעור סוכה הוא לפחות ז' טפחים, ואילו "שיעור גופו של סתם בני אדם הן ג' אמות שהוא י"ח טפחים, ועל כרחך אורחיה הוא לפעמים לישן בכפיפת גופו ואיבריו, ולא מיקרי מצטער בהכי". ודבריו הובאו להלכה ברמ"א (3) סי' תרמ סע' ד). ואף שהט"ז (3) סי' תרמ ס"ק ה) הקשה על דבריהם, ונקט שבוודאי נחשב מצטער בכהאי גוונא, הכריע המשנ"ב (5) סי' תרמ ס"ק כו ובשער הציון ס"ק לט) כדברי הרמ"א.

והקשה החכם צבי (7) על התרומת הדשן "ובאמת הדבר תמוה מאד, **והחוש מוכיח דאין לך צער גדול מזה**" [כשישן בכיפוף ידיו ורגליו מחמת קטנות הסוכה].אמנם על פי האמור בגדר פטור מצטער, כתב הגרש"ז אוירעבך [הליכות שלמה (10) ס"ק לד] "נראה בדעת תרומת הדשן כדאמרן, דמצטער מסוג זה נובע ממה **שהסוכה היא דירת עראי** ולא קבע ואינה אלא ז' על ז' בגובה י', **ואין זה בכלל מצטער הפטור מסוכה**, דכיון שאמר התורה צא מדירת קבע ושב בדירת ארעי, כמו שדרשו בגמרא סוכה (כח, ב), והרי זו דרכה של ישיבת ארעי שמצטער בה עקב צפיפות הדיור, ואם כן זהו רצון התורה, וכאילו אמרה תורה בפירוש לישב בה אע"פ שמצטער בכך. **ולא דמי לקור וחום** וכד' **שהצער הוא בלתי הכרחי מחמת גוף הסוכה עצמה**". [ועי' במשנ"ב בדין אדם **המעונג** שמצטער לישון בכפיפה, שפטור משינה אך חייב באכילה. וביאר הגרש"ז אוירעבך [בהמשך דבריו הנ"ל] כי "לאיש כזה הרי זה צער גופני ממש, ואין זה קושי רק בעצם הדחק, ועל צער כזה שפיר יש לומר שלא דברה התורה].

וראה בספר אורה ושמחה על הרמב"ם (6) שחקר בעיקר פטור מצטער, אם אין ֹשֵם מצוה על אדם היושב בסוכה כשאין זה באופן של "כעין תדורו", או שיש ֹשֵם מצוה וזהו פטור בפני עצמו, והביא דנפק"מ לכמה דברים.

**שיעור המצטער**

**ג.** הרמ"א (3) סי' תרמ סוף סע' ד) פסק את דברי המרדכי בסוכה (1) בשם היראים (2) "ואין המצטער פטור אלא אם ינצל עצמו מן הצער, אבל בלאו הכי חייב לישב בסוכה, אע"ג דמצטער", והביא המשנה ברורה (5) סי' תרמ ס"ק ל) את דברי הט"ז (3) סי' תרמ ס"ק ז) שכתב בביאור הדברים: "דהטעם דמצטער פטור משום דכעין דירה בעינן, ואין אדם דר במקום צער כל שיוכל להינצל מזה בביתו, והכי נמי בסוכה".

וכאשר **מצטער מהסוכה בגלל הרוח**, הביא המג"א (3) סי' תרמ ס"ק ז), את דברי הבית יוסף **שפטור אף מאכילה**.ומתוך כך כתב הביאור הלכה (4) סי' תרמ סע' ד' ד"ה מפני) "דיש ליזהר בזמן הקור שיהא לבוש בגדים חמים כשסועד בסוכה, כדי שלא יהיה מצטער מחמת הקור ויהיה חשש ברכה לבטלה".

אמנם יעו' בדברי המשנה ברורה (5) סי' תרמ ס"ק יח) שכתב כי פטור מצטער מחמת **הרוח** צינה הוא רק "במקום דליכא צינה, והצער הוא מחמת הרוח וכיו"ב. דאילו **במקומות הקרים** יוצא יד חובה באכילה, אע"ג דלא יוכל לישן שם, דאי אפשר בענין אחר, **וממילא מקרי שם כעין תדורו,** וגם מקרי ראוי לשינה אם היה לו כרים וכסתות כראוי".

**מנהג המקילים לישון מחוץ לסוכה בגלל הצינה או בגלל שאין אשתו עמו**

**ד.** כתב הרמ"א (4) סי' תרלט סע' ב) בטעם הנוהגים להקל בשינה מחוץ לסוכה "יש אומרים משום **צינה**, דיש צער לישן במקומות הקרים. ולי נראה משום דמצות סוכה איש וביתו, איש ואשתו כדרך שהוא דר כל השנה, ובמקום **שלא יוכל לישן עם אשתו**, שאין לו סוכה מיוחדת, פטור" [ומסיים: "וטוב להחמיר ולהיות שם עם אשתו כמו שהוא דר כל השנה אם אפשר להיות לו סוכה מיוחדת"].

אולם המשנה ברורה (שם ס"ק לט) כתב על טעמו של הרמ"א להקל לישון מחוץ לסוכה בגלל שאין אשתו עמו: "ובביאור הגר"א חולק על זה, דלא מיפטר משום זה. וגם במג"א מסיק דמשום זה לא מיפטר. ולימד זכות אחר על העולם משום דהו"ל מצטער כשאין יכול לישן שם עם אשתו. והנה לפי טעם זה אם אין מצטער כגון שאין אצלו זמן עונה עכשיו, אין לו לפטור עצמו מן השינה", יעו' כל דבריו שם.

**ה.** וממוצא הדברים יש לברר את הנדונים הבאים:

**• האם יש מצוה על האשה לישון בסוכה כדי שהבעל יוכל לקיים מצוותו -** יעו' בדברי הגר"מ שטרנבוך בספרו מועדים וזמנים (9) ח"א סימן פח) שנטה לומר שאינה מחוייבת. ובשו"ת תשובות והנהגות (11) הוסיף בסוף דבריו: "ודאי יש לה בזה מידת חסידות, וביותר נראה שתקיים בזה מצות גמילות חסד לעזור ולסייע לו ולזכותו במצוה".

ויעו"ש במועדים וזמנים בדבריו המחודשים, שכל הסיבה להתיר לנשים ובנות להיות בסוכה אף שאינן מצוות ויש לחשוש לאיסור הנאה מעצי הסוכה [למי שיושב בסוכה ואינו מחוייב, ונהנה מחפץ שהוקצה למצוה] נובעת מכך שהיא עוזרת לאיש לקיים מצוותו "כעין תדורו". וכתב שם לפי זה, שהאלמנה הגרה בפני עצמה, אסור לה לשבת לבד בסוכה שנתייחדה לישיבת איש, שאסורה לה בהנאה.

**• חיוב הבעל בשינה בסוכה כאשר אשתו פוחדת ואינה מסכימה שישן בסוכה -** הגר"מ שטרנבוך בשו"ת תשובות והנהגות (11) כתב שפטור, כי חסר ב"כעין תדורו", אף לדעת הגר"א הנ"ל שחלק על הרמ"א. ואילו דעת הגר"נ קרליץ [חוט שני (11) ד"ה מצטער] "שהדבר תלוי עד כמה הוא מצטער בצערה, ואף דבעינן **שהסוכה מצערתו** [כמובא לעיל מדברי רש"י], מכל מקום אם הוא עצמו שרוי בצער מצערה, פטור. אבל אם הוא רגוע ורק היא מצטערת, ומשום זה הוא בא להרגיע אותה, הרי אמרו שהמצטער פטור ומשמשיו חייבים".

**• מצטער מחמת קור, האם עליו לדאוג לחימום סוכתו -** ראה במועדים וזמנים (9) ליקוטי הערות לח"ב סימן קז), שכתב שאם נמצאת מערכת חשמל בסמוך לסוכה, שיכול להכניס תנור בנקל, אין יסוד לפוטרו מלעשות כן. וראה במילואים לספר הסוכה (12) אות ד) שהוסיף כי מסופר על החפץ חיים והגר"ח מבריסק שהכניסו תנור לסוכתם.

**• מצטער מפני אורחים הנמצאים בסוכה -** בספר הליכות שלמה (10) אות יט) מובא בשם הגרש"ז אויערבך, שפטור מהסוכה [כגון בן הרוצה לאכול או לישן, אך קשה לו לעשות כן מפני האורחים שבאו לסוכת אביו], כי מצטער כזה לא גרע כמצטער מחמת יתושים, שפטור מהסוכה באותה שעה. אולם בספר חוט שני (11) ד"ה אורחים) כתב שאין זה דומה ליתושים "שהם דבר טבעי", אבל כשבני אדם מפריעים לישון אין זה נקרא שהסוכה לא ראויה לשינה. אך "אם הוא לא מוצא מקום אחר לישן, מיקרי מצטער ומותר לישן בבית, דמאי שנא יתושים **מבני אדם שנהפכו ליתושים**".

וע"ע בספר פסקי תשובות (13) אות ד; ובהערות שם) במש"כ בנדון מצטער מחמת חוסר מקום פנוי בסוכה, או בגלל אי נעימות שתיגרם לו אם יכנס לסוכה.

**• רבי חיים עוזר גרודז'ינסקי** נכנס לסוכה לכבוד אורח ת"ח באומרו שאע"פ שמדין **מצות סוכה** אינו מחוייב לשבת בסוכה כי היה "מצטער" [מחמת הקור], אבל חובתו לשהות בה משום **מצות הכנסת אורחים**. ועי' במה שדנו בזה במועדים וזמנים (9) ח"א סימן פח; ובליקוטי הערות לסימן זה) ובספר הליכות שלמה (10) הערה 124).

**מצטער בסוכה בשינה האם יוצא יד חובה כשאוכל בסוכה [ואז אינו מצטער]**

**ו.** המרדכי במסכת סוכה (1) הביא את דברי הספר יראים (2) שאם **מצטער בסוכה רק בשינה**, ולא באכילתו ושתייתו, אינו יוצא ידי חובה כלל, וגם בדברים שאינו מצטער בהם"דהא כעין דירה בעינן, כיון שאין יכול לעשות בה כל צרכיו, אכילה ושתיה ושינה, בלא צער, מתחילה **לא הויא סוכה** כיון דלצעוריה קיימא". וכדבריו נקטו להלכה בתרומת הדשן (2) והרמ"א (3) סי' תרמ סע' ד). אולם המשנה ברורה (4) סי' תרמ ס"ק כ) הביא את דברי החכם צבי (7) החולק על המרדכי, ולדעתו **בדיעבד** יוצא ידי חובת אכילה משום שבאכילה אינו מצטער [יעו' בראיות שהביא החכם צבי לדבריו, ובאבני נזר (7) שנשא ונתן בדבריו, ובליקוטי הערות על שו"ת חכם צבי]. ובשער הציון (ס"ק כה) כתב שיש **להיזהר מאד** להחמיר כהרמ"א "כי כמה אחרונים העתיקו דברי הרמ"א להלכה, וקושיות החכם צבי כבר ישבו".

ואמנם לאור פסק הרמ"א כתב המגן אברהם (שם ס"ק ז) בשם הלבוש ש"יש למחות באותן העושים סוכות ברחובות שאי אפשר לישן שם מחמת מורא הגנבים". והוסיף המג"א שאם אינו מתיירא מפני היזק הגוף רק מגניבת כליו יוצא שיכול להכניסם בביתו". אמנם בדיעבד, כתב הביאור הלכה (4) סי' תרמ סע' ד' ד"ה דמתיירא) שיש לצרף את שיטת החכם צבי הנ"ל, ובשל כך המיקל יש לו על מי לסמוך, יעו' בדבריו.

וראה סיכום הדינים למעשה בפסקי תשובות (13) אות ו) שכתב: "ומיהו בעניינים אלו אזלינן אחר רוב בני אדם", והוסיף בהערה: "ודע כי הדבר מצוי בזמנו שעושים סוכות מיוחדות לאכילה בלבד, ולשינה אינן ראויות עקב פחד מגנבים וליסטים, **כגון סוכות הנמצאות על אם הדרך ליד מסעדות** ופרוצות לכל רוח, אם כי המקיל יש לו על מי לסמוך, אך נכון להחמיר לכתחילה".

**מצטער הפטור מקיום המצוה - האם רשאי להחמיר על עצמו**

**ז.** הרמ"א פסק (6) סי' תרלט סע' ז) "כל הפטור מן הסוכה ואינו יוצא משם, אינו מקבל עליו שכר, ואינו אלא הדיוטות". וכתב המשנה ברורה (שם ס"ק מד) "**כגון מצטער**". ובהמשך דבריו (ס"ק מה) כתב המשנ"ב: "ק"ו בזה למי שרוצה להחמיר כשיורדים גשמים ולילך לסוכה ולברך שם המוציא **וברכת לישב בסוכה**, ואח"כ לאכול בבית, **והוי ברכה לבטלה**, אפילו יאכל שם בסוכה אכילת קבע" [וראה במש"כ בנדון זה בספר אורה ושמחה (6) נפק"מ בחקירתו הנ"ל].

ובספר הליכות שלמה (10) הערה 122) הובא כי הגרש"ז נסתפק "במצטער **שנהנה מהמצוה ודבר זה משכיח ממנו את הצער**, האם מיקרי מצטער או לא" [ועי"ש במה שהובאו דבריו הנלהבים של הגר"ש סופר דשפיר חייבים במצוה].

**חיובו בטרחה והוצאות כדי שלא יצטער בסוכה**

**ח.** ראה במובא בספר חוט שני (11) האם צריך להוציא הוצאות כדי שלא יהיה מצטער בסוכה, ובדברי הגרש"ז אויערבך המובאים בספר הליכות שלמה (10) ס"ק לז) בנדון זה. ועי' בפסקי תשובה (13) במש"כ בנדון מי שאין לו סוכה, האם מחוייב ללכת לסוכת חברו, וחיוב בניית סוכה רחוק מביתו כאשר אינו יכול לבנותה בסמוך לביתו.

**דיני חולה ומצטער בלילה הראשון של חג הסוכות**

**ט.** רבנו מנוח כתב (2) שחיוב סוכה בלילה הראשון אינו מדין "תשבו כעין תדורו", אלא מגזירת הכתוב "ט"ו ט"ו דילפינן חג הסוכות מחג המצות", ולכן בלילה הראשון של סוכות המצטער אינו פטור מקיום מצות הסוכה. וכן פסק הרמ"א (4) סי' תרמ סע' ד), ועי"ש במשנה ברורה (ס"ק טו) ובמילואים לספר הסוכה (12) סיכום השיטות בדין זה.

טיולים בסוכות

ובדיני החיוב במצות ישיבה בסוכה

**א.** במסכת סוכה (1) הובאו דיני "**הולכי** **הדרכים**" בימי חג הסוכות ["לדבר **מצוה**" או "לדבר **רשות**"] הפטורים ממצות הישיבה בסוכה. ויש לעיין אימתי הותר **לצאת** לדרך בימי הסוכות, ומדוע אין בכך "הפקעה" ממצות סוכה.

ומבואר ברש"י (שם ד"ה הולכי דרכים) ותוספות (ד"ה הולכי) כי מלשון הכתוב (ויקרא כג, מב) "בַּסֻּכֹּת **תֵּשְׁבוּ** שִׁבְעַת יָמִים", למדו חז"ל שגדר ישיבת הסוכה הוא "**תשבו כעין תדורו**", והיינו שבימי חג הסוכות, משמשת הסוכה כ"תחליף" לבית, והאדם מצווה לדור בסוכה במקום ה"דיור" שלו בביתו במשך כל ימות השנה. ולכן, כשם ש"אין אדם דר במקום שמצטער", כך גם ה"מצטער" בסוכה, פטור מלשבת בה, מכיון שאין זה "דיור" שרגילים בו. וכמו כן הולכי הדרכים פטורים מסוכה בשעת הליכתם, שהרי גם במשך כל ימות השנה, האדם אינו נמצא כל הזמן בביתו אלא יוצא מביתו לצרכיו. ולכן גם כשיוצא מן הסוכה בימי חג הסוכות לדרכו, אינו חייב "לדור" בסוכה בשעת הליכתו. ומהגדרה זו במצות הישיבה בסוכה "תשבו כעין תדורו", למדנו:

[א] מותר **לצאת לדרך** בימי חג הסוכות, כשם שהדר בבית יוצא לדרך מעת לעת.

[ב] כאשר **נמצאים בדרך** אין חיוב בסוכה, כי מצות ישיבה בסוכה היא כעין ישיבה בבית, מה שאין כן בשעת ההליכה בדרך, אין זו קביעות של "כעין תדורו", ולכן אין בשעה זו כל חיוב לשהות בסוכה. וכמו שכתב בשו"ע הרב (1) סעי' טו) "המהלך בדרך בימי הסוכות אם הוא אוכל וישן על פני השדה במקום שאין שם ישוב כלל, אינו צריך לטרוח ולעשות לו סוכה, לפי שהסוכה היא כעין דירת ביתו בכל השנה, ואין אדם קובע דירתו במקום שאין שם ישוב כלל".

**ב.** להלכה נפסק בשו"ע (2) או"ח סי' תרמ סע' ז-ח) "שלוחי מצוה פטורים מן הסוכה בין ביום בין בלילה. הולכי דרכים ביום, פטורים מן הסוכה ביום וחייבים בלילה. הולכי דרכים בלילה, פטורים בלילה וחייבים ביום". והוסיף הרמ"א שלעיתים גם **הולכי דרכים** [לדבר הרשות] **פטורים מהסוכה אפילו בחנייתם**: "ודווקא כשיוכלו למצוא סוכה, אבל אם אינם מוצאים סוכה יוכלו לילך לדרכם, אף שלא ישבו בה לא יום ולא לילה, כשאר ימות השנה שאינו מניח דרכו משום ביתו. ואע"פ שאינו הולך רק ביום פטור אף בלילה, דאין לעשות לו שם דירה".

ובביאור הלכה (2) ד"ה הולכי) הביא את מחלוקת הלבוש והמג"א בכוונת הרמ"א, אימתי הולכי דרכים מחוייבים בסוכה בשעת חנייתם "כשיוכלו למצוא סוכה", ואימתי פטורים. האם מחוייבים **לחפש סוכה,** ורק אם לא מצאו, אינם מחוייבים **לבנות** סוכה, אלא אוכלים ולנים מחוץ לסוכה [לבוש]. או שבמקום שלא נמצאה סוכה, מחוייבים **לבנות סוכה**, וה"פטור" הוא רק אם הגיע למקום שאינו יכול לבנות סוכה [מג"א]. ומחלוקתם היא:

**[א] בשעת הליכתם -** כאשר יכול למצוא סוכה, לדעת הלבוש פטור אפילו **מלחפש** סוכה. ולדעת המג"א **חייב לחפש** אחר סוכה, אך פטור מלבנותה במידה ולא מצא סוכה קיימת.

**[ב] בשעת חנייתם -** כאשר הגיע למקום שאין בו סוכה, ויכול לבנותה בעצמו. לדעת הלבוש, פטור **מבניית** הסוכה [וחייב רק **לחפש** אם היא בנמצא], אך לדעת המג"א חייב **לבנותה** [ואפילו אם צריך להוציא על זה מעט מעות אפשר דצריך להשתדל על זה]. ורק אם הגיע למקום שאינו יכול לבנות סוכה בשעת אכילתו, פטור מלבנותה [ויש לציין כי מחלוקת הלבוש והגמ"א כבר הובאה כבר בדברי המאירי (1) יעו"ש בדברי המהדיר].

המשנה ברורה (2) ס"ק מב ובשער הציון ס"ק סא) סתם בדבריו כשיטת הלבוש, אולם המעיין בביאור הלכה ימצא כי אין הכרעה ברורה במחלוקת הלבוש והמג"א. ומתוך כך חידש העמק ברכה (2) כי **ראוי שלא לצאת לדרכים בסוכות,** כי "איך שיעשה הוא נכנס בחשש איסור דאורייתא, להקל או במצות סוכה, או באיסור מלאכה בחול המועד. ועל כן ראוי למנוע מזה" [וראה במאמרו של צבי רייזמן (8) במה שהביא מדברי הגר"מ פיינשטיין לדחות את טענת העמק ברכה].

**יציאה מהסוכה ל"טיול ותענוג בעלמא"**

**ג.** עודצ"עבנדון פטור "הולכי הדרכים" ממצות ישיבה בסוכה, האם ההיתר לצאת מהסוכה ולשהות מחוצה לה בשעת הליכתו בדרכים, הוא רק כאשר היציאה היא לצורך **פרנסה**, אך אם יצא **לטיול ולתענוג בעלמא**, אינו יכול להפקיע עצמו מחיוב הישיבה בסוכה. או שההיתר הוא גם כשיצא **לטיול ולתענוג בעלמא**.

והנה רש"י בסוגיא (1) ד"ה הולכי) פירש: "כשם שכל השנה אינו נמנע מלכת **בדרך בסחורה**, כך כל ימות החג שאינו יום טוב לא הצריכו הכתוב למנוע". ומשמע מדבריו, שההיתר לשהות מחוץ לסוכה בשעת הליכתו בדרכים, הוא רק כשהיציאה לצורך **פרנסה**, אך **ביציאה לטיול ולתענוג בעלמא**, אינו יכול להפקיע עצמו מחיוב הישיבה בסוכה. ברם מאידך, יתכן כי רש"י נקט זאת כדוגמא בלבד, שהרי הסברא המבוארת בדבריו [לעיל **אות א**] היא, שגם במשך כל ימות השנה, האדם אינו נמצא כל הזמן בביתו אלא יוצא מביתו לצרכיו. ולפי זה יהיה רשאי לצאת לטייל גם שלא לצורך מצוה אלא "לתענוג בעלמא", שהרי גם בכל השנה האדם יוצא מביתו לטיול ולענוג בעלמא.

ואכן, נחלקו הפוסקים בשאלה זו. בשו"ת אגרות משה (3) או"ח ח"ג סימן צג) נקט שההיתר לצאת לטיולים בסוכות הוא רק "לצורך של ממש [כגון מסחר], אבל לטיול ולתענוג בעלמא שאין לזה שום צורך, אינו כלום מה שבשביל תאוותו והנאתו היה יוצא מביתו, כיון שלא היתה יציאתו אף מביתו לצורך" [עם זאת ראוי לציין כי בתשובה אחרת התיר האגרות משה (3) אבן העזר ח"ד סימן לב) לצאת מהסוכה לטיולים בנסיבות נוספות, יעו' בדבריו].

רבי משה הביא הוכחה לדבריו מהמבואר בגמרא במנחות (3) שב"עידנא דריתחא" [דהיינו בזמן שמידת הדין מתוחה ומדקדקים להקפיד על מעשי בני אדם באופן מיוחד], מענישים גם את מי שהכניס עצמו למצב שיהיה פטור מקיום מצות עשה [כגון מצות ציצית]. ולכן הוא הדין, מי שפטור ממצות סוכה מדין "הולכי דרכים", עלול להיענש "בעידנא דריתחא" על כך שהכניס עצמו למצב שיהיה פטור מקיום מצות הישיבה בסוכה.

טעם נוסף לאסור טיולים בסוכות מובא בשם הגרש"ז אויערבך בספר הליכות שלמה (4) כי "למטיילים אין דין הולכי דרכים, **שהרי יכולים הם לערוך את הטיול בזמן אחר**, ולפיכך חייבים בסוכה". והמקור לכך הביא הגרש"ז מההלכה שהמקיז דם חייב בסוכה "ואחד הטעמים הוא, מפני שהיה יכול להקיז הדם לפני החג, או לדחות הדבר לאחריו". ומכאן נלמד שאם אפשר לעשות את הטיול במועד אחר מימי חול המועד, אסור לטייל בחול המועד, כי טיול שניתן היה לעשותו בתאריך אחר מימי חול המועד, אינו מתיר את היציאה מן הסוכה מדין "הולכי דרכים".

וכן נקט לדינא הגר"ע יוסף בספרו יחוה דעת (4) ש"עדיף להימנע מטיולים בחול המועד ולהקדיש זמנו לתלמוד תורה" [וראה במה שהוסיף "שאם נוסעים במכונית טנדר, ישנה אפשרות לעשות סוכה על המכונית"].

**ד.** לעומתם יש פוסקים המתירים לצאת מהסוכה גם "לטיול בעלמא".

רבי בנימין זילבר, כתב בשו"ת אז נדברו (4) ש"למטיילים **יש לו דין הולכי דרכים**, שבטח גלוי לפני כבודו הדין בסי' תרמ סעי' ח', ואין לחלק בין הולכי דרכים לשם מסחר **או סתם טיול**" [יחד עם זאת, בסיום דבריו הוסיף: "אבל בשום אופן **אין להם דין של הולכים לדבר מצוה**"]. וראה בדברי רבי ברוך רוזנברג [ראש ישיבת סלבודקה, בבני ברק], בקובץ ישורון (4) במה שכתב לדחות את ראיית הגרש"ז מדין המקיז דם, ולדעתו היוצאים "לטיול בעלמא" נחשבים כהולכי דרכים **לדבר מצוה** [שבוודאי מותרת לכתחילה, ובשעת ההליכה והחניה פטורים מהסוכה] "לענין נסיעות לביקורים או אפילו טיולים בחול המועד, הוי לכאורה **צורך מצוה**, שזהו **שמחת המועד למי שדרכו בכך**". ואף רבי יעקב אריאל [רבה הראשי של רמת גן] כתב בשו"ת באהלה של תורה (5) "ללמד זכות על המטיילים בסוכות ונאלצים לאכול מחוץ לסוכה, כי לציבור הדתי אין הרבה הזדמנויות לטייל בארץ. בימות החול עסוקים, בשבת אסור לנסוע ולטייל, נשאר בעיקר חול המועד, שהוא הזמן הטוב ביותר לטייל בארץ. **והרי יש מצוה לטייל ד' אמות בארץ ישראל**".

וגם במאמרו של הרב רובין (6) אות ח) הביא כי הגרי"ש אלישיב דן לחלוק על האגרות משה, והתיר גם לצאת לטיול בעלמא. ועוד דן שם בדברי הגרש"ז, כי "שאני פטור של **מצטער**, שבזה י"ל שאם האדם תכנן את המצב לימות החג אוסרים עליו, דהיה לו לעשות כן קודם. אבל נדון דידן הוא פטור אחר מטעם **הולכי דרכים** "דתשבו כעין תדורו", ובזה אדרבה ניחא ליה לילך במועד שאז פנוי הוא מטרדותיו, וצ"ע".

וראה בדברי צבי רייזמן (9) במה שכתב כי לפי פסק הרמ"א בהלכות שבת (5), שהפלגה לצרכי **פרנסה** או **ראיית פני חברו** נחשבת "**דבר מצוה**", ורק הפלגה **לטיול בעלמא** נחשבת "**דבר הרשות**" - כך גם בסוכות, כאשר יוצאים מהסוכה לצורך **סחורה** או ראיית פני חברו, היציאה היא **לדבר מצוה**, והיוצאים פטורים **לגמרי** מישיבה בסוכה [גם בזמן חנייתם], כדין הולכי הדרכים **לדבר מצוה**. וכלפרטי וחילוקי הדינים של פטור **הולכי הדרכים** לדבר **הרשות** נאמרו על **היוצאים** **לטיול בעלמא** [שהריהיוצאים **לסחורה** נכללובגדר היוצאים **לדבר מצוה**]**.**

ומכל מקום,בספר חוט שני (8) פסקי רבי נסים קרליץ, אב"ד בני ברק) כתב: "הרי זו שטות לאבד מצוה יקרה בשביל טיול, אף שמעיקר הדין הוא פטור".

**ה. פרטים בדין "הולכי דרכים"**

• **מה מוגדר "דרך -** בספר חוט שני (8) כתב: "גדר הולכי דרכים אין זה תלוי בשיעור **אורך** הדרך או **במספר שעות** שצריך להיטלטל בדרכים, או לפי **טרחת הדרך.** אלא תלוי שאם זה דרך שבאמצע הדרך נעשה לו צורך לאכול או לישון, או כגון שזה הזמן הקבוע שלו לצרכים אלו, אזי לגבי זה הרי הוא נחשב כהולכי דרכים".

•  **בחורי ישיבות הנוסעים לעיר אחרת להקביל פני רבם או לשמחת בית השואבה בישיבתם -** עוד מובא בספר חוט שני (8) כי בנדון זה "צ"ע אם חשיב עדיין כהולכי דכים, שאם לא הגיע למקום שיוכל לעשות בו צרכים של בית, כגון אכילה ושינה, אין לו דירה ולא חשיב כהגיע למקומו, אם כן עדיין יחשב כהולכי דרכים, אף שהגיע למחוז חפצו".

**• דין הולכי דרכים המתביישים לבקש אכסניה במקום שיש סוכה -** בספר הליכות שלמה (4) מובא בשם הגרש"ז אויערבך:"הולכי דרכים ביום שהגיעו בלילה למקום ישוב ללון בו, אם בושים הם לבקש אכסניה אצל אחרים, יש לדון שפטורים מהסוכה". וטעם הדבר, כי מי שגם בכל ימות השנה היה מוותר על שינה בתוך בית כדי שלא להטריד אחרים וכד', יתכן דשפיר פטור משום **דתשבו כעין תדורו בעינן**, ותו לא".

• **טיסה בימי חול המועד סוכות -** ראה במאמרו של צבי רייזמן (8)-(9) במה שדן בפרטי הדינים בזה, ובאופנים ששונים של טיסה לצורכי **פרנסה** או למטרת **ביקורים משפחתיים** או **טיולים וחופשות** - האם בשל כך צריך להימנע מאכילת קבע [שמחוייבת להיות בסוכה] במשך הטיסה, או שיש אופנים בהם הדבר מותר על פי ההלכה.

• • •

**ו. עיונים בגדר מצות ישיבת סוכה "תשבו כעין תדורו"**

ממוצא הדברים שנתבארו לעיל, שגדר ישיבת הסוכה "**תשבו כעין תדורו**" פירושו, שבימי חג הסוכות, משמשת הסוכה כ"תחליף" לבית, והאדם מצווה לדור בסוכה, כפי נוהג ב"דיור" שלו בביתו במשך כל ימות השנה, דן רבי צחק מרדכי הכהן רובין (6)-(7) רבה של קהילת בני תורה, הר נוף, ירושלים) בשאלות הבאות:

**• ההולך ללמוד בבית מדרש ודרכו בכל השנה כשהוא עייף להניח ראשו ביני עמודי -** האם גם בסוכות מותר לנהוג כמנהגו. ויש לומר כי "חז"ל לא עשו את הסוכה לבית האסורים שאסור לצאת ממנה, כדי שלא יהיה במצב שצריך לאכול ולישן חוץ לסוכה, אלא אמרו דהנהג בהם מנהג דרך ארץ. וכמו שכל ימות השנה אדם עוזב את ביתו, כך בימי הסוכה אדם עוזב את סוכתו, ולאחר שעוזב את סוכתו, תו לא אכפת לן שאוכל חוץ לסוכה, דאז יש בו הפטור של הולכי דרכים. והיינו **ששורש הפטור הוא עצם ההיתר של היציאה לדרך, וממילא הוא נפטר מהסוכה**". ולפי זה, אם בכל השנה דרכו ללמוד בבית המדרש ובתוך כדי כך להניח ראשו ביני עמודי, לא אסרו עליו בסוכות לשנות ממנהגו הקבוע לצאת מביתו ללמוד בבית המדרש, ולנהוג כפי שנוהג בכל ימות השנה.

**• היודע שבשעה שהולך לשמוע שיעור בבית המדרש עלול להירדם, האם צריך להימנע מכך -**  יש לדון ע"פ האמור בגדר מצות ישיבת סוכה "תשבו כעין תדורו", שמאחר וכל ימות השנה אדם לא נמנע מלצאת מביתו לדרך, גם בסוכות לא מנעו אותו מלצאת לדרך, והיינו שלא חייבו את האדם לשנות מהרגלו שרגיל כל השנה בענין ישיבת ביתו. ואם כן יש לומר שאם בכל שבמשך השנה רגיל לצאת מביתו ולשמוע שיעור, ופעמים שנרדם בשיעור, אין כל מניעה לצאת גם בימי חג הסוכות לשמוע את השיעור, ואף שנרדם בשיעור, שהרי אינו יכול לשמוע את השיעור בסוכתו. ועל כן לא אסרו לו לצאת מסוכתו בגלל החשש שירדם [ועי' בדבריו במה שדן בחידושו של הגרא"מ הורביץ שדווקא **המשכיב עצמו לישון** אז חשיב כישן מחוץ לסוכה].

**• האם מותר לצאת לנסיעה כשיודע בעצמו שמן הסתם יֵרדם בשעת הנסיעה -** "מי שנוסע בדרך ונרדם אין זה בכלל ישן חוץ לסוכה, אלא יש בו את הפטור של הולכי דרכים. דכמו שהולכי דרכים ביום יכולים לאכול מחוץ לסוכה, הוא הדין שאם נרדמים בדרך יש בהם את הפטור של הולכי דרכים. ויש לעיין אם דין זה של הולכי דרכים נאמר דווקא ביוצא מעיר לעיר וכדומה, או גם במי שנוסע בתוך עירו ונרדם".

**•ההולך לבקר את הוריו בסוכות, וכשהגיע התברר שאין שם מקום -** "הוא בכלל עוסק במצוה שפטור הוא מן המצוה. ולכן אם השתדל למצוא סוכה בבית הוריו ולא מצא, יש לדון בו שפטור מן הסוכה מדין עוסק במצוה. אך בוודאי שעל כל אחד להשתדל לעשות טצדקי למצוא לו סוכה ללון ולאכול בה".

**הָרַחֲמָן הוּא יָקִים לָנוּ אֶת סֻכַּת דָּוִד הַנּוֹפָלֶת**

סוכה גזולה

**א.** במסכת סוכה (1) דף כז, ב) נתבררו דיני סוכה שאולה וגזולה, ומבואר כי נחלקו חכמים ורבי אליעזר בדין **סוכה שאולה,** הפסולה לדעת רבי אליעזר וכשרה לפי חכמים. ואילו **סוכה גזולה**, פסולהלפי כולם. ויסוד מחלוקתם, מה נדרש מהפסוק "חג הסוכות תעשה **לך**". לדעת רבי אליעזר, מפסוק זה לומדים שצריך שהסוכה תהיה דווקא **משלך**, ולכן סוכה **שאולה** פסולה, וכל שכן **גזולה**. ואילו לדעת חכמים, הפסוק "חג הסוכות תעשה לך" ממעט רק סוכה **גזולה שפסולה**, ואילו סוכה **שאולה כשרה**, יעו"ש בסוגיא.

ואף שסוכה גזולה פסולה לכולי עלמא, מפורש בגמרא (2) דף לא, א) שלדעת חכמים, **הגוזל סוכתו של חברו** או **המסכך ברשות הרבים**, הסוכה **כשרה,** משום **שקרקע אינה נגזלת.** וכן נפסק להלכה בשלחן ערוך (3) או"ח סימן תרלז סע' ג), שהבונה סוכה בקרקע שאינו שלו, הסוכה כשרה, ויוצא בה ידי חובתו, וז"ל: "**סוכה גזולה, כשרה**. כיצד, אם תקף על חברו והוציאו מסוכתו וגזלה וישב בה, יצא, **שאין הקרקע נגזלת**". אמנם הרמ"א הוסיף: "מיהו לכתחילה לא ישב אדם בסוכת חברו שלא מדעתו, כל שכן אם דעתו לגזלה, **וכן לא יעשה סוכה לכתחילה בקרקע של חברו שלא מדעתו, וכן בקרקע שהיא של רבים**, מיהו בדיעבד יצא".

**ב.** והקשה הריטב"א (2) מדוע התוקף את חברו והוציאו מן הסוכה, יצא ידי חובת המצוה לדעת חכמים [כי קרקע אינה נגזלת, ובסוכה שאולה יוצאים ידי חובה], והלא הישיבה בסוכה נחשבת כ"**מצוה הבאה בעבירה**". ותירץ הריטב"א בשם תוספות: "דלא אמרינן מצוה הבאה בעבירה אלא בדבר שהוא בא לרצות, כגון קרבן שופר ולולב וכיוצא בהם, אבל בסוכה שאין בה ריצוי, ליכא משום מצוה הבאה בעבירה". אלא שדחה הריטב"א תירוץ זה וכתב: "ולא נראה, דהא בירושלמי (1) חששו למצה של טבל ולמצה גזולה משום מצוה הבאה בעבירה". ולכן תירץ הריטב"א תירוץ אחר: "אבל הנכון, דהכא כיון דלא קני לה כלל וברשותיה דמאריה איתא, **ואין המצוה מוציאתה מרשות בעליה**, לא חשיבא מצוה הבאה בעבירה. הרי הוא כאילו היתה שדה דעלמא גזולה ברשותו, שאע"פ שעבירה בידו **אין הסוכה נפסלת בכך**, כנ"ל".

ודבריו מבוארים על פי מה שדנו האחרונים, האם גדר "מצוה הבאה בעבירה" הוא **פסול בגוף החפץ** שמתקיימת בו המצוה, או שהפסול הוא **במעשה המצוה**. ומדברי הריטב"א הנ"ל הוכיח רבי שמעון שקאפ בספרו שערי ישר (2) שגדר "מצוה הבאה בעבירה" הוא **פסול בגוף החפץ** שמתקיימת בו המצוה, ולפיכך "סוכה גזולה, כיון שאינה יוצאת מרשות הבעלים, אין פסול בעצמות הסוכה, אלא שהאדם עושה עבירה בשעת קיום מצוותה, אבל בסוכה לא נתחדש שום ענין של עבירה לפוסלה, והוא כעושה עבירה של גזילה בשדה דעלמא. ולא דמי לסכך הגזול שהוא מטלטלין, דשם בגוף הסכך נעשתה העבירה, שיוצא מרשות הבעלים. וכעין שכתב הירושלמי לחלק בין קורע בשבת לאוכל מצה גזולה, **דמצה היא גופא עבירה ובקורע הוא עושה עבירה**".

וכוונתו לדברי הירושלמי בפרק האורג במסכת שבת (2), שחילק בין אוכל מצה גזולה, שהעבירה נעשתה בחפץ, ולכן יש בזה פסול של מצוה הבאה בעבירה. לבין קריעת בגד בשבת [על מת] שהגברא עשה מעשה העבירה, **אבל החפץ אינו דבר של עבירה,** ולכן יצא ידי חובת הקריעה, ולא אומרים שהמעשה נפסל מדין "מצוה הבאה בעבירה". ולפי זה, ביאר הגרש"ש את דברי הריטב"א, שמאחר וקרקע הרי אינה נגזלת והסוכה בעצמותה אינה גזולה - אין זה שייך לדין "מצוה הבאה בעבירה" אשר נאמר רק כשמקיים מצוה **בחפץ שנעברה בו עבירה או שהגיע לידו בעבירה**, ולא בסוכה שאין בה פסול מצד החפץ ורק **הגברא** שעושה מעשה של מניעת זכות שימוש בחפץ מבעליו.

**ג.** אמנם החזון איש (4) הביא את דברי הריטב"א (2), והוסיף להקשות: "וצריך טעם **למה הישיבה עצמה אינה חשיבא גזל**, שהרי **שימוש בשל חברו כשהוא מוחה הוא גזל**". ותירץ: "ונראה דאיירי שאין הבעלים מקפידים על ישיבתו עכשיו, אלא איירי שדעתו לגוזלה לגמרי, ולא גזלה לשם חג אלא גזלה לגמרי והשתא יושב בה בחג. וכן בסיכך ברשות הרבים, מקפידין על הסכך והדפנות שמפריע את בני רשות הרבים, אבל אחת היא להם אם הוא יושב בה או לא. וכל זמן שהסוכה עומדת, דין הוא שכל אחד ואחד נכנס לה, כמו שכולם משמשים ברשות הרבים, **ואין כאן גזל שימוש**".

וחידוש גדול השמיענו מרן החזון איש בדבריו, שאף שבגמרא ובשו"ע מפורש שקרקע אינה נגזלת, ובשל כך סוכה שנבנתה על קרקע של חברו, כשרה. מכל מקום גם בקרקע של חברו, אם יושב בה ללא רשותו, עובר על "**גזל שימוש**", וזה נקרא חסרון ב"לך" הפוסל את כשרות הסוכה, כדין סוכה גזולה.

עוד למדנו מדברי החזון איש, כי לדעתו יש **שני עניינים בדין "מצוה הבאה בעבירה": [א]** באופן שהחפץ גזול הרי זו "מצוה הבאה בעבירה" מחמת חלות דין עבירה בחפץ. **[ב]** גם באופן שלא חל בחפץ שם גזול, אם מעשה המצוה הוא מעשה גזילה, כגון שנשתמש בלא רשות הבעלים, גם זה חשוב "מצוה הבאה בעבירה". ולכן יוצא ידי חובה רק משום שמדובר שהבעלים אינם מקפידים על עצם הישיבה, אבל אם מעשה המצוה הוא מעשה עבירה, הרי זה גורע במעשה המצוה. אלא שלפי החזון איש שיש פסול מדין "מצוה הבאה בעבירה" גם במעשה מצוה שיש בו עבירה, צ"ע דברי הירושלמי בפרק האורג (2) שחילק בין מצה גזולה לקורע על מת בשבת. וראה בדברי רבי אורי קלרמן [ר"מ ישיבת "כנסת חזקיהו" בכפר חסידים], במה שהביא בספרו אור לישרים (4)-(5) את ביאור של הגר"ש רוזובסקי בזה.

גם הקהילות יעקב (5) הקשה את קושיית החזון איש, מדוע היושב בסוכה גזולה יצא ידי חובתו, והרי גזל את "זכות השימוש" מבעלי הסוכה [או מבני רשות הרבים שיש להם זכות שימוש בה], והוא תירץ על פי דברי הריטב"א, שדין מצוה הבאה בעבירה נאמר רק כשמקיים מצוה **בחפץ שנעברה בו עבירה או שהגיע לידו בעבירה**, ולא כאשר **הגברא** חטא ועבר עבירה. נמצא איפוא לדעת הקהילות יעקב, כי גדר סוכה גזולה הוא כאשר **הגזל** הוא **בסוכה עצמה**, וכגון שהדפנות או הקרקע נגזלו, ולא כאשר גוזל את **זכות השימוש** של הבעלים במקום שלו - דלא כהחזון איש.

**ד.** כמו כן לענין **הברכה** בסוכה שנבנתה **בקרקע של חברו שלא מדעתו**, או **בקרקע שהיא של רבים** [שנפסק בשו"ע וברמ"א שבדיעבד יצא בהן ידי חובת המצוה] נחלקו הפוסקים. המשנה ברורה (3) ס"ק י) הביא את דברי המג"א, שכתב: "וצ"ע שנהגו קצת לעשות סוכה ברשות הרבים, ואם תמצי לומר דכל ישראל מוחלין, מכל מקום יש לעכו"ם חלק בהם". ומסקנת המג"א שעכו"ם בודאי לא מוחלים, ולכן אף שבדיעבד הסוכה כשרה, מכל מקום **לא יברך עליה**, וברכתו ברכה לבטלה". אמנם המשנה ברורה (שם) וכן בביאור הלכה (שם) הביא שרבים מהאחרונים חלקו על המגן אברהם, ולדעתם מכיוון שקרקע אינה נגזלת, יכול אף לברך", יעו"ש.

**ה.** מתוך כך נבוא לדון במחלוקת הפוסקים בנדון בניית סוכה **במקום שרשויות החוק אוסרות לבנותה שם**. כגון במקום המיועד למדרגות חירום בשעת שריפה, או במקום שהשלטון אוסר לסכך במרפסות הבתים: בשו"ת אהל יוסף (6) הרב יוסף אליהו פריד, אב"ד שוקיאן) נקט כי הסוכה פסולה ואין לברך עליה, מכיוון ועל פי התורה יש חיוב להשאיר את פתח יציאת החירום פנוי [מדין לא תשים דמים בביתך], וכן על פי חוק במדינה, מחוייבים להשאיר את השטח המיועד ליציאת חירום פנוי. ולכן אסור לבנות סוכה במקום זה, ואם בנה שם סוכה, לא יצא בה ידי חובת מצות סוכה וברכותיו בה הן לבטלה. וכן דעת הגרי"ש אלישיב [הובא ברץ כצבי (7)] שפסק כי במקום שהשלטונות בחו"ל אוסרים לסכך במרפסות של הבתים "**יש בזה חשש של גזל על הבנין עצמו**. ולכן למעשה אין לבנות סוכה במקום זה". אולם בשו"ת ישכיל עבדי (6) רבי עובדיה הדאיה, חבר בית הדין הגדול בירושלים) ובשו"ת רבבות אפרים (6) רבי אפרים גרינבלט, רב ואב"ד בממפיס, טנסי, ארה"ב) מצדדים להיתרא, עי' בנימוקיהם.

וראה גם במה שדן בדבריהם בספר רץ כצבי (7) שלכאורה הדבר תלוי אם דין 'לך' בסוכה - הוא "זכות שימוש" או "בעלות", ושייך למחלוקת האחרונים הנ"ל, האם גדר "מצוה הבאה בעבירה" הוא **פסול בגוף החפץ** שמתקיימת בו המצוה, או שהפסול הוא **במעשה המצוה**.

**ו.** עוד דנו הפוסקים מדוע בתוקף חברו ומוציאו מסוכתו אין חסרון של "**שואל שלא מדעת**", אשר דינו **כגזלן**, וראה במה שהביא דבריהם בספר סוכה וארבעת המינים השלם (8). וכן דנו האחרונים האם **דפנות וקרקעית הסוכה** בכלל המצוה [ונאסרו בגזול], יעו' בדברי רבי צבי פסח פרנק [רבה של ירושלים], בספר מקראי קדש (2) שהביא את מה שכתב מהר"ם חביב [הראשון לציון בירושלים, נפטר בשנת ה' תנ"ו] בספרו כפות תמרים (2), וכן במה שהרחיב לדון בזה בספר סוכה וארבעת המינים השלם (8)-(9).

**סיכום הדינים למעשה,** ובנדון סוכה הגורמת **נזק לשכנים**, האם יצא ידי חובת מצות סוכה - **פסקי תשובות (9).**

**יְהִי רָצוֹן מִלְּפָנֶיךָ כְּשֵׁם שֶׁקִיַּמְתִּי וְיָשַׁבְתִּי בְּסוּכָּה זוּ כֵּן אֶזְכֶּה לְשָׁנָה הַבָּאָה לֵישֵׁב בְּסוּכָּה שֶׁל לִוְיָתָן** [תפילה כשיוצאים מן הסוכה]

ברכת לישב בסוכה

**א.** בסוגיתהגמרא במסכת סוכה (1) מה, ב - מו, א) נחלקו שמואל ורבי יוחנן, האם מברכים 'לישב בסוכה' רק "ביום אחד" או "כל שבעה", ונפסק כרבי יוחנן "דכולהו אמוראי קיימי כוותיה בסוכה". ובהמשך הסוגיא נתבאר, כי שמואל ורבי יוחנן נחלקו במחלוקת תנאים בדין ברכה על תפילין, ורבי יוחנן סבר כדעת רבי ש"תפילין כל זמן שמניחם מברך עליהם". ופרש"י: "ואפילו חולצם ומניחן מאה פעמים ביום, וגבי סוכה נמי, אף על גב דלא מפסקי לילות מימים, וכחד יומא אריכא הוא מברכין עליה בכל יום, דהוא דומיא דחולץ ומניח". ואמרו במסקנת הסוגיא: "ואנן נמי כרבי עבדינן [בתפילין], ומברכים [על סוכה] כל שבעה".

התוספות במקום (1) מה, ב ד"ה אחד) כתבו, כי "סוכה **כל אימת דנכנס לה כדי שיאכל וישתה וישן** **ואפילו עשר פעמים ביום** מברך אכל אחת ואחת, מידי דהוה אתפילין כל זמן שמניחן. והיינו טעמא דסוכה, דאי מתרמי ליה סעודתא לא אפשר למיכל חוץ לסוכה, אע"פ שכבר אכל בו ביום בסוכה". ומפורש בדברי התוספות כי מחוייבים בברכת 'לישב בסוכה' **בכל פעם שנכנס לסוכה** לצורך קיום כל הפעולות שמחוייבים לעשות בסוכה, כגון **אכילה שתיה ושינה**, ואפילו אם נכנס לסוכה עשר פעמים ביום. וכן דעת הרא"ש (2) בפ"ג דסוכה), וכן כתב הרמב"ם (3) "כל זמן שיכנס לישב בסוכה כל שבעה מברך" [וכתב המגיד משנה: "וראיתי כתוב דדווקא **כשיצא יציאה גמורה** לעשות ענייניו **ושלא לחזור לאלתר**, [דהוי כחליצה דתפילין] אבל [אם] לא יצא מתחילה אלא לדבר עם חברו או להביא דבר לסוכה לצורך שעתו, לא הויא יציאה לחייבו בברכה כשחוזר", ודברים אלו הובאו בריטב"א בסוכה (2), ובראבי"ה המובא במרדכי (2)].

וכן נהגו הגאונים, כמובא בדברי הרא"ש (2) בפ"ג דסוכה) בשם רב האי גאון: "**הנכנס בסוכת חברו לבקרו**, מנהג ידוע הוא שיברך, בין סעד בין לא סעד".

וכתב המרדכי (2) לאחר שהביא שיטה זו: "אבל רבנו תם חולק ואומר שברכת לישב בסוכה **שבסעודה** פוטרת כל דבר, טיול ושינה, מסעודה לסעודה, וכן עמא דבר". שיטתו של רבנו תם הובאה בדברי הרא"ש (2) בפ"ג דסוכה) "ורבנו תם פירש לפי **שעיקר הקבע** שאדם עושה בסוכה היא **אכילה**, אבל **שאר טיול ושינה** שעושים בסוכה **טפלים** לגבי האכילה והיא פטרתם". וכן מובא בתוספות בברכות (2) "ואם תאמר מפני מה אין אנו מברכים לישן בסוכה [בדברי הרא"ש בברכות (2) הובאה קושיית התוספות ביתר ביאור: "שאל ר"י את רבנו תם אם צריך לברך על השינה בסוכה, דיותר חמורה שינה מאכילה, דמותר לאכול אכילת עראי חוץ לסוכה, ושינת ארעי אסורה חוץ לסוכה"]. ויש לומר דברכה דאכילה שמברכים לישב פטרתו". והוסיפו הרא"ש ותוספות רבי יהודה החסיד (2), כי לדעת רבנו תם "אפילו הסיח דעתו מלישן, כגון שיצא למלאכתו ושוב נמלך לישן, אין צריך לברך".

**הלכה למעשה במחלוקת זו:** הבית יוסף (3) הביא את דברי המרדכי (2) והמגיד משנה (3) שהעולם נהגו כדעת רבנו תם שמברכים 'לישב בסוכה' רק בסעודה, ופסק בשו"ע (4) "נהגו שאין מברכים על הסוכה אלא בשעת אכילה", וכתב הרמ"א: "והכי נהוג". אולם בביאור הגר"א על השו"ע (4) כתב שהעיקר כשיטת הרי"ף והרמב"ם שמברך על כל כניסה, וכפי שהובא בחיי אדם (5) סע' יג) "ואימת שנכנס, אע"פ שאינו אוכל שם, מברך, שהרי גם הישיבה והעמידה שם היא מצוה, דהוי כעין תדורו, וכן נהג הגר"א". וצ"ב בשורש מחלוקת הראשונים בגדר מצות הישיבה בסוכה.

וכן יש להטעים את התירוץ לקושיא שהקשה ר"י לרבנו תם, מדוע אין מברכים 'לישב בסוכה' גם על השינה, שהרי מחוייב **לקבוע כל דירתו בסוכה** [ושינה חמורה יותר מאכילה, כי נאסרה גם בארעי] - ואם כן מדוע באמת אין מברכים 'לישב בסוכה' על כל הפעולות שמחוייב לעשות בסוכה [ובספר אוהל המועד (8)-(9) הוסיף להקשות, שגם על מצוה **קיומית** מברכים [כגון אכילת תרומה] ומדוע שלא יברך על כל המעשים הנעשים בסוכה, שבוודאי מקיים בזה מצות עשה].

ועי' במה שכתבו הרב יהודה קנר (8) ובספר אוהל המועד (8)-(9) הרב אליעזר טוקר, ירושלים תש"ע) שנחלקו הראשונים הנ"ל בגדר מצות ישיבת סוכה, יעו' בדבריהם.

**ב.** מתוך דברי הראשונים והשו"ע דנו הפוסקים בפרטי הדינים **כשהולך לבקר בסוכת חברו** או **כשיוצא מהסוכה באמצע הסעודה** ושב אליה לאחר מכן, אימתי צריך לברך 'לישב בסוכה'.

**• ברכה על סעודה שניה כששהה בסוכה -** דעת הט"ז (4) ס"ק כ) כהב"ח שצריך לברך על האכילה השניה "דהא עיקר החיוב מצד קביעות האכילה, וכיון שנגמר קביעות הראשון, חייב לחזור ולברך על קביעות השני, כיון שאם היה רוצה לצאת חוץ לסוכה לאכילה אסור לו, וחל עליו ישיבת סוכה גם באותו פעם, חייב לברך על החיוב השני, וברכה ראשונה כבר כלתה בברכת המזון". אולם המשנה ברורה (7) ס"ק מז) הכריע כדעת המג"א (4) ס"ק יז) שפסק כדעת הלבוש והשל"ה "אם בירך פעם אחת בשעת אכילה **ולא יצא מסוכתו לעשות עסקיו**, ואף אם יצא מסוכתו רק שהיה דעתו לחזור מיד, אינו צריך לברך שנית לישב בסוכה אפילו אם אוכל סעודה שניה, **כיון שמצוה אחת היא.** ולכן מי שיושב כל היום בסוכה וישן בלילה בסוכה ומתפלל שם, ואינו יוצא לשום עסק רק **אדעתא לחזור מיד**, אינו צריך לברך רק בשעת אכילה ראשונה, ואחר כך אינו צריך לברך", ועי"ש בשער הציון ביאור השיטות.

**• גדר היציאה מהסוכה המחייב ברכה נוספת כשיחזור לסוכתו -** דברי המשנ"ב הנ"ל "ואף אם יצא מסוכתו רק שהיה **דעתו לחזור מיד**, אינו צריך לברך שנית לישב בסוכה", הם כשיטת שו"ע הרב (5) סע' יג). אולם בהמשך דבריו הביא המשנ"ב את דעת רבי יעקב עטלינגר בספרו ביכורי יעקב (5) ס"ק מ) "דכיון שיצא בינתיים אפילו על דעת לחזור מיד, צריך לברך בשעת אכילה שניה". והכריע בשער הציון (ס"ק פח) שלא יברך מדין ספק ברכות להקל. ובפתחי תשובות (12) בסמוך להערה 73) הביא את עצתו של האשל אברהם מבוטשאטש, שיכוון בשעה שמברך בפעם הראשונה 'לישב בסוכה' לפטור בברכה רק את הסעודה הראשונה, וממילא כשיצא וישוב, יוכל לברך לכל הדעות.

**• יצא לבית הכנסת להתפלל ושב לסוכתו -** לדעת המג"א (4) ס"ק יז) ושו"ע הרב (5) סע' יג) צריך לברך בשעת האכילה השניה, כי עצם **ההליכה** מהווה הפסק. אבל בשער הציון (7) ס"ק צא) הביא מדברי האחרונים שההליכה אינה נחשבת הפסק, והכריע שאם יצא לבית הכנסת **בין סעודה לסעודה**, יחזור לברך כשיסעד בפעם הבאה.

אך אם **נמצא באמצע סעודתו**, למרות שלדעת הביכורי יעקב (5) ס"ק מ) מברך בשעת האכילה השניה, הכריע בשער הציון הנ"ל ש"כל שלא הסיח דעתו מלאכול, אין צריך לברך שנית כשישוב" [וראה בפסקי תשובות (12) הערה 77) אם עדיף מלהתפלל ביחידות כשאין באפשרותו לברך ברכת המזון לפני לכתו לבית הכנסת, מאשר להיכנס לספק ברכה].

**• יצא באמצע סעודתו לסוכת חברו -** הביא המשנה ברורה (7) ס"ק מח) את דעת המג"א (4) ס"ק יז) שצריך לברך אפילו אם היה בדעתו בשעת הברכה שילך באמצע הסעודה לשם ולשוב לסוכתו מייד, כי ההליכה מהווה הפסק, ואת החולקים עליו שההליכה אינה הפסק, והכריע למעשה שאין לברך, מדין ספק ברכות להקל. ואמנם כתב בשער הציון (ס"ק צד) שלכן יש להימנע מלצאת באמצע סעודתו ולגמור הסעודה בסוכה אחרת [וכתב הפסקי תשובות (13) הערה 82) כי החסידים הנוהגים לצאת לשולחן רבם ינהגו כעצת האשל אברהם הנ"ל, לפטור בברכת 'לישב' רק את האכילה הראשונה. ובספר הליכות שלמה (10) הערה כד) מובא בשם הגרש"ז אויערבך, כי הבא מסוכה לסוכה **בעיר אחרת** רשאי לברך בשנית].

**סיכום הדינים -** פסקי תשובות (12)-(13) אות יט; ועי"ש בנדון **ההולך לסוכה אחרת בבית אחר** או **באותו בית בגמר סעודתו**).

**ההולך לסוכת חברו לבקרו**

**ג.** הט"ז (4) סוף ס"ק כ) חידש שהמתענה בסוכות או שאין דעתו לאכול פת באותו יום, חייב לכו"ע לברך כל אימת שיצא יציאה גמורה מהסוכה. כי דווקא כשאוכל פת נהגו כשיטת רבנו תם שמברך על עיקר חיוב הסוכה ופוטר כל הדברים הטפלים, אך כשאינו אוכל לא שייך זה. וכתב החיי אדם (5) סע' טו) "ונראה לי דהוא הדין כשיצא יציאה גמורה לאחר אכילה וחוזר ונכנס ולא יאכל עד הערב, וקודם האכילה יצטרך עוד הפעם לצאת לבית הכנסת, דבזה גם כן לכולי עלמא צריך לברך. וכן **ההולך לסוכת חברו צריך לברך שם**, בין יאכל שם בין לא". והביאו המשנ"ב (7) ס"ק מח; וכתב בשער הציון (ס"ק צג) כי דברי החיי אדם נאמרו רק כשנכנס לסוכת חברו למטרת **ישיבה** שם, ולא לצורך **לגבות חובו**, שאז אין נפק"מ לו אם נמצא בסוכה או מחוצה לה, ונחשב כ"מתעסק" ואינו חייב לברך, ועי' בהליכות שלמה (10) הערה כו).

ובפסקי תשובות (13) אות כ) כתב כי מדברי שו"ע הרב (9) סע' יב) מוכח דפליג על החיי אדם, והביא כי למעשה נחלקו גדולי האחרונים אם לפסוק כהחיי אדם [וראה בחזון עובדיה (11) סע' לא) שיש מהתימנים שמברכים בכל פעם שנכנסים לסוכה, אך מנהג בני ספרד לברך רק על האכילה], ולכן כשנכנס לסוכת חברו ראוי לאכול כדי לברך ולצאת מידי ספק.

ובספר הליכות שלמה (10) סע' טו) הובא חידושו של הגרש"ז אויערבך **שהנכנס לסוכה לישן בה**, מברך 'לישב בסוכה' **גם ללא אכילה**, כי "אין לך קביעות גדולה מזו, שהרי שינה היא עיקר הדירה, ורק כשבדעתו לאכול תיקנו ברכה על האכילה, אבל בלא אכילה בוודאי יש לברך על השינה בלבד, דהוי ליה **קביעות חשובה המחייבת ברכה**".

**• נזכר תוך כדי סעודתו או לאחר ברכת המזון שלא בירך 'לישב בסוכה' -** יעו' במג"א (4) ס"ק יז) ובמשנה ברורה (7) סוף ס"ק מח), ובספר חזון עובדיה (11) כיצד ינהג למעשה, וראה סיכום בפסקי תשובות (13) אות כא).

• **נסתפק אם בירך 'לישב בסוכה' -** יעו' בשערי תשובה (7) ובחזון עובדיה (11) כיצד ינהג למעשה.

• • •

**ד. שיעור אכילת פת ומזונות המותרת מחוץ לסוכה, ועל איזו אכילה מברך 'לישב בסוכה' -** יעו' במשנה ברורה (6) סי' תרלט ס"ב) ובפסקי תשובות (12) אות ח-יא) בפרטי הדינים הלכה למעשה [אכילת פירות וירקות, בשר ודגים מחוץ לסוכה].